









Aseiniad ECAD5004C
Sion Llywelyn Jones
1701176
Helen Denny













Beth sy’n fy helpu i ddysgu iaith a mathemateg? Dadansoddiad o sut mae plentyn yn dysgu iaith a mathemateg gydag argymhellion ar gyfer sicrhau cynnydd












Cyflwyniad
[bookmark: _GoBack]Yn yr aseiniad yma mae gofyn trafod sut mae disgybl yn dysgu iaith a mathemateg yn yr ysgol gynradd, ac o hynny, lunio argymhellion i’r ysgol i lywio’r ddarpariaeth i sicrhau gwelliant yng nghyrhaeddiad y disgybl. Bydd yr argymhellion a’r ffordd ymlaen i’r ysgol yn cael eu trafod trwy gydol yr aseiniad, yn hytrach nag ar y diwedd. Er bydd yr aseiniad yn trafod sgiliau a deilliannau o’r FfLlRh (2014), mae’n bwysig ystyried nad codi lefel deilliant yw’r targed; mae’n llawer pwysicach fod y disgybl datblygu dyfnder dealltwriaeth yn yr hyn sydd wedi ei gyflwyno iddo. Bydd cynyddu dyfnder dealltwriaeth disgyblion yn flaenoriaeth yn y cwricwlwm newydd, a gwelwyd hyn yn y cyflwyniadau “Paratoi ar gyfer y cwricwlwm newydd” (Llywodraeth Cymru, 2019). Mae’r aseiniad ynghlwm â’r Profiad Addysgu Proffesiynol (PAP) gwblhawyd ym mlwyddyn 2, a’r arsylwadau dros y cyfnod. Roedd disgwyl i gadw cofnod o gyrhaeddiad y disgybl ac i wneud arsylwadau ar sut roedd yn dysgu iaith a mathemateg, a chan fod y cyfnod mewn un dosbarth yn 5 wythnos, roedd digon o amser i arsylwi’r disgybl yn ddigonol.
Pan ar PAP, canolbwyntiwyd ar ddisgybl gallu canolig ym mlwyddyn pedwar, a dros y cyfnod casglwyd digon o ddata amdano er mwyn bod yn hyderus wrth amlinellu’r argymhellion i’w gefnogi yn well. Mae’r data a gasglwyd yn disgyn o fewn dull Mosaic Moss, yn cynnwys “arsylwadau”, “cyfweliad â’r plentyn” (Clark a Moss, 2011) a chadw esiamplau o waith. Trwy gyfuno’r agweddau o’r dull mosaic mae cyrhaeddiad a safbwynt y disgybl yn cael ei drafod ar strwythur ASK Nottingham; “Attitudes, Skills and Knowledge” (Nottingham, 2013, t. 2)
Yn ystod wythnos gyntaf PAP, medrwyd arsylwi’r dosbarth a phenderfynu ar ddisgybl i ganolbwyntio arno. Mewn trafodaeth gyda’r athrawes dosbarth, awgrymwyd un disgybl penodol fel esiampl o ddisgybl cyffredin o fewn yr ysgol. Mae’r disgybl o fewn y grŵp gallu canolig ac nid siaredir y Gymraeg ar yr aelwyd; “Mae lleiafrif o’r disgyblion yn siarad Cymraeg gartref.” (Estyn, 2017, t.1)
Mae’r disgybl yn fachgen sy’n un o ddau blentyn mewn cartref ble nad yw’r Gymraeg yn cael ei siarad. Er mai dim ond yn yr ysgol y mae’n siarad y Gymraeg, gellir ystyried y disgybl yn gwbl ddwyieithog yn ôl Baker (2006, t. 7); hyn oherwydd ei fod yn gallu gwneud y pedwar sgil o “wrando, siarad, darllen, ac ysgrifennu” mewn dwy iaith. Gan ei fod ym mlwyddyn pedwar, mae’r cam o symud i’r Ysgol Uwchradd yn agosáu. Mae gan y disgybl ddau opsiwn o Ysgolion Uwchradd, un ble mae’r addysg yn trwy gyfrwng y Gymraeg yn unig lle yr addysgir y Saesneg fel pwnc annibynnol, ac un ysgol ddwyieithog ble mae’r addysg yn bennaf yn dod trwy gyfrwng y Saesneg. Oherwydd ei sefyllfa gartref, mae’r disgybl wedi penderfynu y byddai’n mynychu’r ysgol ddwyieithog. Dywed Estyn (2014, t.1) fod darpariaeth ddwyieithog yr ysgol yn “gyfyngedig”; “caiff dau ddosbarth ym Mlynyddoedd 7, 8, 9 eu haddysgu trwy gyfrwng y Gymraeg yn hanner eu pynciau ond, yng Nghyfnod Allweddol 4, ac eithrio Cymraeg iaith gyntaf, nid oes unrhyw bynciau’n cael eu cynnig trwy gyfrwng y Gymraeg”.  Golyga hyn nad yw’r disgybl yn gweld llawer o werth yn y Gymraeg, gan nad oes cefnogaeth ddigonol ohono yn yr Ysgol Uwchradd.


















Prif gorff
Fel rhan o’r aseiniad roedd gofyn trafod cyrhaeddiad y disgybl o’r deilliannau a’r hyn sydd yn ddisgwyliedig ym mlwyddyn pedwar. Yn amlwg, gan fod y disgybl yn allu canolig, mae nifer o’i nodweddion yn disgyn o fewn deilliant lefel 4 yn y Cwricwlwm Cenedlaethol. Serch hynny, mae eithriadau i gyrhaeddiad y disgybl; mae rhai agweddau ble mae ei allu y tu hwnt i’r hyn sydd yn ddisgwyliedig, a rhai sydd yn annigonol. Wrth drafod deilliannau a chyrhaeddiad disgyblion yn y ddogfen ‘Manteisio i’r eithaf ar asesu’, dywed Llywodraeth Cymru (2010, t. 9) eu bod wedi eu llunio “fel bod modd dod i farn sy’n cyd-fynd orau”; mae angen i ysgolion osgoi rhoi lefelau i ddarnau unigol o waith.  Golyga hyn fod darnau o waith sy’n eithriadau o’r lefel arferol ddim yn cael effaith ar lefel deilliant y disgybl. 
Er nad yw’r disgybl yn siarad y Gymraeg adref, cafodd ei addysg yn y ffrwd Gymraeg trwy ei amser yn yr ysgol. Golyga hyn fod y Gymraeg yn cael ei addysgu iddo fel iaith gyntaf, ond ei fod ddim yn cael y gefnogaeth tu hwnt i’r dosbarth.  Er nad oedd yn siarad llawer o’r Gymraeg y tu hwnt i’r dosbarth, roedd ei lefel llafaredd yn uwch na’r disgwyl. Byddai’r disgybl yn “sgwrsio’n hyderus mewn amrywiaeth o gyd-destunau” ac yn “dangos ymwybyddiaeth gynyddol o ddilyniant drwy ddatblygu eu sgwrs yn bwrpasol” (Rhaglen Astudio ar gyfer Cymraeg, 2016; t. 15). Dangosa hyn ei fod wedi bod yn cael digon o gefnogaeth yn is lawr yn yr ysgol iddo allu datblygu ei Gymraeg ar lafar. Mae gallu ar lafar y disgybl yn dystiolaeth fod yr ysgol yn gweithredu ar eu gweledigaeth o’r iaith Gymraeg yn yr ysgol; “sicrhau sylfaen gadarn ar gyfer datblygiad parhaol yn dysgu'r iaith Gymraeg... i sicrhau cyfle cyfartal ar gyfer Saesneg a Chymraeg ym mywyd a gwaith yr ysgol.” (Prosbectws Ysgol PAP, 2017, t. 18).
I gymharu, roedd ei lefel darllen yn is na’i lafaredd. Tra ei fod yn ymddangos yn hyderus wrth ddarllen, wrth arsylwi’n fanylach roedd yn amlwg ei fod yn cael anhawster deall. Roedd y disgybl yn ymwybodol iawn o reolau iaith ac felly yn gallu darllen yn fecanyddol ond roedd yn amlwg yn cael trafferth deall ystyr darn. Gwelir hyn wrth iddo ateb cwestiynau darllen a deall yn y gwersi Saesneg (Atodiad 4). Mae Oakhill et al (2015, t. 3) yn dadlau fod angen gweld cysylltiad rhwng gallu disgybl i ddarllen geiriau a’u dealltwriaeth o iaith i allu dod i gasgliad am safon darllen y disgybl. Roedd y disgybl yn gallu darllen geiriau yn llwyddiannus drwy gyfuno strategaethau datgodio gyda’i ymwybyddiaeth o ffonemau a graffemau, ond nid oedd ganddo’r ddealltwriaeth sydd ei angen o iaith i allu cael ei ystyried yn ddarllenwr da. Mae dealltwriaeth o iaith yn dod o gofio gwybodaeth flaenorol a’r gallu i roi cyd-destun i wybodaeth. Mae’n bosib datblygu dealltwriaeth y disgybl o iaith drwy roi digon o gyfleoedd iddo ddarllen y tu hwnt i’r ysgol a chael cyfleoedd i ddarllen dan arweiniad yn y dosbarth. Yn bresennol, nid yw’r disgybl yn derbyn y gefnogaeth ddigonol i ddatblygu ei ddealltwriaeth o iaith. Mae hyn yn peri pryder i’r athrawes wrth baratoi at y profion cenedlaethol. Yn ogystal â’r diffyg cefnogaeth, nid yw’r disgybl chwaith yn teimlo brwdfrydedd dros ddarllen y Gymraeg, oherwydd ei weledigaeth o’i ddyfodol. Er mwyn datblygu dylai fod yn teimlo angerdd dros ddatblygu ei iaith Gymraeg. Mae’r disgybl yn fachgen cystadleuol iawn ac felly gall yr athrawes ddod ag elfen o gystadleuaeth i ddarllen; mae Cyngor Llyfrau Cymru yn aml yn cynnal cwisiau a dylid annog y disgybl yn cymryd rhan. Nid yn unig byddai cymryd rhan yn “creu cyffro am fyd llyfrau ac wrth gymryd rhan mae’r disgyblion yn meithrin agweddau cadarnhaol a hirdymor tuag at ddarllen”, ond byddai hefyd yn annog y disgybl i “[d]dehongli” llyfrau. (Cyngor Llyfrau Cymru, 2018). Wrth ddehongli llyfrau byddai yn cael cyfle i ddarllen rhwng y llinellau a chael dealltwriaeth gadarn o destun. Yn y boreau, pan mae’r athrawes ddosbarth yn gwneud y gofrestr, mae’r disgyblion yn cael cyfleoedd i chwarae gemau mathemateg ar y Google Chromebooks; wrth fynd ymlaen, dylai’r athrawes ddefnyddio’r cyfnod yma fel amser i’r disgybl allu darllen. Byddai’r disgybl yn croesawu’r newid yma gan nad yw’n mwynhau chwarae a gwneud gwaith ar gyfrifiadur; “sai’n hoffi defnyddio Chromebooks; mae’n wastraff amser.” (Atodiad 1)
Mae’r camgymeriadau yng ngwaith ysgrifenedig y disgybl yn amlwg yn deillio o’i lefel darllen. “Mae ysgrifenwyr yn cyflwyno beth maent wedi ei ddysgu am iaith, strwythur, a steil drwy ddarllen” (Langer a Flihan, 2000). Golygir hyn fod unrhyw welliant sydd angen ei wneud yn ei waith ysgrifenedig yn ddibynnol ar gynyddu’r cyfleoedd iddo ddarllen.
Yn bresennol, nid yw’r disgybl yn mwynhau ysgrifennu yn y Gymraeg. Nid yw’n gweld pwrpas defnyddio a datblygu’r Gymraeg. Er mwyn annog ymrwymiad dylid cyflwyno wal ryngweithiol Geirio Gwych yn y dosbarth; drwy wneud hyn bydd y disgybl yn gweld yr hyn mae’n ei ddysgu yn “fwy perthnasol a’i wneud yn hwyl” (Andrell Education, 2019)
Mae gan rieni rôl bwysig yn natblygiad iaith plentyn. Casglodd Christina Clark (2007) fod cael rhieni yn cyfathrebu a darllen gyda phlant yn cael effaith sylweddol ar gyrhaeddiad plentyn. Felly, dylid annog rhieni’r disgybl i sicrhau ei fod yn gwneud digon o ddarllen y tu hwnt i’r ysgol.
Yn wahanol i gymharu lefel iaith y disgybl gyda deilliannau’r Cwricwlwm, dim ond un lefel mae’n bosib ei roi i ddisgyblion wrth edrych ar y Cwricwlwm Mathemateg. Wrth arsylwi’r disgybl am gyfnod o wythnos roedd yn amlwg fod y disgybl yn disgyn o fewn Lefel 4 yn y Cwricwlwm Cenedlaethol Mathemateg. Roedd y disgybl yn gallu “lluosi rhifau cyfan â 10 a 100”, ac “adio a thynnu degolion hyd at ddau le” (Rhaglen Astudio ar gyfer Mathemateg, 2016, t. 11)
	Yn ychwanegol i gymharu cyrhaeddiad y disgybl gyda’r deilliannau, roedd hefyd gofyn tracio ei waith fel cofnod olrhain. Rhodda hyn gyfle i weld os oedd yn cael anhawster gydag agwedd penodol o’r gwaith ac os oedd angen addasu’r cynllunio er mwyn ei helpu. Roedd hyn yn gymorth i helpu’r disgybl ac yn gyfle i addasu’r cynllunio er lles gweddill y dosbarth. Yn y gwersi mathemateg, roedd y disgyblion yn gwneud gwaith am ddarllen amser. Yn ystod yr wythnos arsylwi roedd cynllun tymor canolig wedi ei amlinellu yn dangos beth fyddai’n digwydd dros y cyfnod. Yn dilyn y wers gyntaf ble roedd y disgyblion yn gwneud gwaith yn ymwneud â darllen amser ar gloc digidol 24 awr, roedd rhaid cymryd cam yn ôl ac addasu’r hyn a gynlluniwyd i sicrhau fod y tasgau canlynol o fewn gallu’r disgyblion. (Atodiad 2). Roedd y rhan fwyaf o’r disgyblion hefyd yn cael trafferth wrth gofnodi’r amser ar gloc analog yn gywir; roedd y disgyblion yn cael trafferth gwybod ble i roi’r bys awr. Roedd y disgyblion yn aml yn anghofio fod y bys awr hanner ffordd rhwng yr oriau os yw hi hanner awr wedi’r awr gan ddangos eu bod wedi anghofio’r hyn roeddent wedi ei ddysgu ym mlwyddyn 3. Roedd angen addasu’r ddarpariaeth wedi i hyn ddod yn amlwg i hwyluso’r gwaith oedd i ddilyn.
	Roedd y gweithgareddau iaith a gynlluniwyd yn ystod y cyfnod PAP yn gyfres o wersi oedd yn datblygu sgiliau a fyddai’n cael eu cyfuno ar ddiwedd y cyfnod. Roedd y gweithgareddau i gyd yn ymwneud â chyfieithiad Elin Meek o’r llyfr ‘Charlie a’r Ffatri Siocled’ gan Roald Dahl. Gan roi ffocws ar un llyfr roedd y disgyblion yn gallu gweld cysylltiad rhwng gwersi, a hefyd sut mae nifer o nodweddion iaith yn ymddangos o fewn un llyfr. Dros y cyfnod roedd y disgyblion yn cael cyfle i ysgrifennu darnau a’u “haddasu yn ôl y diben”; roedd y gweithgareddau yn caniatáu i’r disgyblion ysgrifennu darnau “disgrifiadol” a “pherswadiol”. (FfLlRh, 2014).
	Ar ddechrau'r uned roedd cyfleoedd i ddisgyblion weithio’n unigol i ysgrifennu darnau disgrifiadol am eu hoff siocled gan gymryd gwaith Roald Dahl fel ysbrydoliaeth (Atodiad 5). Roedd disgwyl i’r disgyblion ysgrifennu disgrifiadau drwy gyfuno ansoddeiriau â chymariaethau. Wrth arsylwi ar y disgybl yn gweithio roedd ei ddiffyg creadigrwydd yn amlwg iawn ac ei waith yn annigonol; doedd ei ddisgrifiadau ddim yn unigryw. Wrth edrych ar safon ei waith ac ystyried y rhesymau drosto, gellir dod i’r casgliad ei fod yn deillio o ddiffyg darllen. Mewn cyfweliad yn 1929, dywed Einstein fod “creadigrwydd yn bwysicach na gwybodaeth” (Saturday Evening Post, 1929, t. 117). Bydd pwyslais gynyddol yn cael ei roi ar ddatblygu creadigrwydd yn y cwricwlwm newydd; un o ddibenion y cwricwlwm fydd i ddatblygu disgyblion i fod yn “gyfranwyr mentrus, [a] chreadigol” (Donaldson, 2015, t. 29).
	Wedi iddynt ysgrifennu’r disgrifiadau bu’r disgyblion yn gweithio o fewn grwpiau i ysgrifennu sgriptiau yn hysbysebu siocled penodol (Atodiad 6). Yn y gweithgaredd, bu’r disgyblion yn cyfuno ysgrifennu disgrifiadol gyda iaith perswâd. O fewn y grŵp, roedd y disgybl yn amlwg yn buddio o gymorth gan ddisgyblion gallu uwch. Bydd hyn yn cael ei drafod yn fanylach yn hwyrach yn yr aseiniad. Wedi iddynt sgriptio roedd cyfle i’r disgyblion berfformio’r sgript i’r dosbarth. Gan fod y disgybl wedi bod yn rhan o ysgrifennu’r sgript, roedd yn amlwg yn fwy hyderus yn darllen y darn na wrth ddarllen darn anghyfarwydd.
	Y gweithgaredd olaf yn yr uned iaith oedd ysgrifennu dyddiadur o bersbectif Charlie. Yn y wers flaenorol roedd y disgyblion wedi darllen pennod o’r llyfr cyn cael darllen dyddiadur o bersbectif Mike Teevee (Atodiad 7).  Drwy ddarllen y dyddiadur roedd y disgyblion yn cael llunio Meini Prawf Llwyddiant eu hunain yn amlygu'r hyn sydd angen ei gynnwys mewn dyddiadur llwyddiannus (Atodiad 8). Roedd y dasg yma yn herio’r disgyblion i ddarllen a dadansoddi cynnwys a strwythur darn; “adnabod sut mae testunau’n gwahaniaethu yn ôl eu diben, eu strwythur a’u cynllun” a “nodi’n gywir y prif syniadau a’r wybodaeth ategol mewn testunau” (FfLlRh, 2014) Wrth arsylwi, roedd yn amlwg ei fod wedi cwblhau’r dasg o lunio MPLl yn llwyddiannus iawn. Gellir casglu ei fod yn gallu darllen darn a’i ddadansoddi os oes tasg benodol wedi ei amlygu. Os yw’r disgybl yn deall pwrpas y darllen a rhoi cyd-destun iddo, mae ei ddarllen llawer iawn fwy llwyddiannus (amlygwyd hyn hefyd wrth i’r disgybl berfformio sgript y grŵp). Yn y wers ganlynol bu’r disgyblion yn defnyddio’r MPLl i ysgrifennu’r dyddiadur. (Atodiad 9). Yma, roedd gofyn i’r disgybl “ddefnyddio strwythur penodol wrth ysgrifennu” (FfLlRh, 2014)
	Dros y cyfnod yn yr ysgol roedd y gwersi mathemateg addysgwyd yn ymwneud â darllen amser. O fewn y Fframwaith Llythrennedd a Rhifed (2014) mae disgwyl i ddisgyblion blwyddyn pedwar allu “dweud faint o’r gloch yw hi i’r funud agosaf ar glociau analog” a “darllen oriau a munudau ar gloc digidol 24-awr”. Gan nad oedd y disgyblion wedi gwneud gwaith am amser ers tymor y Nadolig ym mlwyddyn 3, roedd rhaid rhoi digon o amser i ddisgyblion ail-gyfarwyddo gyda’r hyn roeddent wedi ei ddysgu eisoes. Golyga hyn y byddai’n cymryd cyfnod sylweddol o amser i’r disgyblion gyrraedd y sgiliau disgwyliedig yn y FfLlRh (2014).
	Ar ddechrau'r cyfnod roedd y disgybl eisoes yn cael dipyn o hwyl wrth ddarllen yr amser i’r pum munud agosaf ar ffurf geiriau a’i gyfateb i amser ar gloc analog. Yn amlwg roedd y gwaith amser a gyflawnodd yn is lawr yn yr ysgol wedi rhoi sylfaen gadarn iddo allu gwneud ei waith. Fel amlygwyd eisoes, roedd y rhan fwyaf o’r disgyblion yn cael trafferth darllen ac ysgrifennu amser ar ddull cloc ddigidol 24, awr a doedd y disgybl hwn ddim yn eithriad. Yn dilyn y wers gyntaf roedd rhaid addasu’r gwersi i allu adeiladu i fyny i waith mwy cymhleth.
	Yn y gwersi cyntaf, ble roedd y disgyblion yn cael dangos eu dealltwriaeth o gysyniadau craidd darllen amser, roedd y disgybl yn cael dipyn o lwyddiant ond roedd e’n gwneud camgymeriadau syml iawn. Er ei fod yn gwneud camgymeriadau mae’n bwysig peidio eu cymysgu gyda chamsyniadau; hynny yw, roedd y disgybl yn gwneud camgymeriadau wrth ddarllen a chofnodi, ond doedd y camgymeriadau ddim yn deillio o gamddealltwriaeth o’r gwaith. Cydnabydda Ryan a Williams (2007, t.13) fod disgyblion yn aml yn gwneud camgymeriadau sydd ddim yn deillio o ddiffyg dealltwriaeth; “mae plant, fel oedolion, yn gwneud ‘slips’ pan maen nhw’n cam-ddarllen, cam-gofio ffeithiau, dioddef o orlwytho gwybyddol neu yn neidio i gasgliad”. Roedd y disgybl yn dueddol o frysio gwaith a thrwy wneud hynny y byddai ddim yn darllen y cwestiwn yn iawn; byddai’n aml yn drysu rhwng “i” a “wedi” yr awr. Er ei fod yn darllen y cwestiwn yn anghywir byddai’n aml yn cael yr ateb newydd yn gywir. Dangosa hyn ei fod â dealltwriaeth dda o’r pwnc ond nad yw’n canolbwyntio yn union wrth weithio.
	Ar ddiwedd y gyfres o wersi mathemateg ar ddarllen amser roedd cyfle i’r disgyblion ddangos eu dealltwriaeth o bopeth roeddent wedi bod yn ei wneud hyd hynny; roedd cwestiynau wedi eu paratoi yn herio sgiliau darllen amser ar ffurf analog, digidol, a geiriol; a darllen clociau 24 awr. Roedd hefyd gofyn i’r disgyblion ateb cwestiynau geiriol am amser Wrth ymarfer ateb cwestiynau ar ffurf geiriau mae gofyn datblygu sgiliau mathemategol ac ieithyddol yn drawsgwricwlaidd. Fel trafodwyd eisoes, roedd y disgybl yn dueddol o frysio trwy’r gwaith mathemateg a gwneud camgymeriadau syml wrth ddarllen y cwestiynau a chofnodi’r atebion. Diddorol oedd sylwi fod y disgybl yn gweithio llawer iawn fwy gofalus pan oedd agwedd o iaith a llythrennedd yn cael ei gyflwyno i fathemateg. Yn y byd go iawn, nid yw mathemateg yn cael ei gyflwyno i unigolion yn daclus ac ar wahân i bopeth arall. Felly “drwy wneud cysylltiadau rhwng mathemateg a phynciau arall yn yr ysgol, rhoddir cyfle i ddisgyblion weld perthnasedd eu dysgu a chael dealltwriaeth ddyfnach.” (Drews a Hansen, 2007, t. 96) Yn y cwricwlwm newydd sydd yn dod yn sgil adroddiad yr Athro Donaldson, bydd pwyslais sylweddol ar gyfuno’r tri chyfrifoldeb trawsgwricwlaidd, sef Llythrennedd, Rhifedd, a Chymhwysedd Digidol; “rhaid sicrhau, drwy strwythur y cwricwlwm, fod plant a phobl ifanc yn datblygu lefelau cymhwysedd uchel yn yr agweddau hynny” (Donaldson, 2015, t. 40). ). Drwy ystyried argymhelliad yr athro Donaldson, gellir casglu y bydd y cyfleoedd i ddisgyblion ddysgu mathemateg drwy bersbectif llythrennedd yn cynyddu. Pan fydd y cwricwlwm newydd yn cael ei lansio, mae disgwyl i ddisgyblion megis yr un ddewiswyd yn elwa yn sylweddol ohono.
Wrth arsylwi’r disgybl dros y cyfnod roedd yn amlwg bod ganddo sgiliau mathemategol dda a’i fod yn gwneud llawer iawn o’r gwaith yn ei ben. Er hyn, mae’r disgybl yn honni ei fod eisiau adnoddau i gefnogi ei ddysgu; “mae well gen i ddefnyddio pethau i helpu gyda gwaith mathemateg” (Atodiad 1). Yn ystod y cyfnod PAP, roedd y gwaith mathemateg yn ymwneud ag amser yn tueddu tuag at “iaith” a “lluniau” ar fodel cysylltiol Haylock a Manning. Honna Haylock a Manning (1995, t. 25, 26) fod cysylltiad rhwng pob un o agweddau’r model yn “cyfrannu at ddealltwriaeth y disgybl”, a gall “datblygu dealltwriaeth o gysyniad mewn gwaith rhifedd gael ei ystyried yn gwneud cysylltiadau rhwng gwybyddol rhwng y pedair agwedd o’r model”. Heb gyfeirio ar y model cysylltiol yn uniongyrchol, cyflwyna Hansen (2005, t. 120) a Hansen a Vaukins (2012, t. 86) bwysigrwydd rhoi “cyd-destunau real” i ddisgyblion allu gwneud cysylltiadau wrth ddarllen amser.
	Dros y cyfnod PAP, canolbwyntiwyd llawer ar leoliad y disgybl yn y dosbarth a gyda phwy yr oedd yn eistedd. Roedd yr arsylwadau yn helpu paentio darlun o bwysigrwydd trefn addas yn yr ystafell ddosbarth.
	Wrth eistedd yng nghefn y dosbarth roedd y disgybl yn eistedd rhwng disgyblion gallu is a gallu uwch. Wrth eistedd gyda disgybl gallu uwch roedd y disgybl yn gallu dysgu oddi wrthynt; cytuna hyn gyda damcaniaeth Vygotsky o’r Parth Datblygiad Procsimol; creda Vygotsky fod “disgybl sydd ar drothwy dysgu cysyniad newydd yn gallu buddio o ryngweithio gydag athro neu gyd-ddisgybl” (Mooney, C, 2000, t. 101). Gelwir cymorth gan gyfoedion yn “sgaffaldio”, ac mae’n caniatáu iddynt dderbyn gwybodaeth gefnogol i gyrraedd sgil newydd. Drwy gael cyfoedion gwybodus yn cymryd rôl yr athro a’i sgaffaldio, roedd y disgybl yn fwy tebygol o ymestyn ei ddealltwriaeth o gysyniadau. Roedd y disgybl yn aml i’w weld yn elwa o drafod gwaith iaith gyda’r disgyblion gallu uwch oedd o’i gwmpas.
Pythefnos i mewn i’r cyfnod, penderfynodd yr athrawes dosbarth symud y disgyblion i weld effaith hynny ar eu hymdrech a’u hymrwymiad i’r gwaith. Fe symudwyd y disgybl penodol i fwrdd yn nes i flaen y dosbarth a ble roedd pedwar o’r disgyblion â gallu is a dim ond un gallu canolig.
	Er nad oedd problem sylweddol wedi amlygu ei hun yn ystod y cyfnod pan oedd y disgybl yng nghefn y dosbarth; roedd gwelliant wedi dod yng ngwaith mathemateg y disgybl wedi iddo gael ei symud. Gwelir hyn yn y tracio cofnod olrhain y disgybl dros cyfnod (Atodiadau 2, 3). Roedd y disgybl yn mwynhau eistedd yn nes at flaen y dosbarth oherwydd ei fod yn ei weld yn anoddach siarad a cholli sylw pan roedd gwybodaeth yn cael ei gyflwyno iddo a phan yr oedd e ar dasg; “mae’r bwrdd newydd yn well. Rwy’n gallu talu sylw yn well” (Atodiad 1)
	Wedi iddo gael ei symud roedd y disgybl yn eistedd gyda disgyblion gallu is, a golygodd hyn ei fod ei hun yn cymryd rôl yr athro wrth sgaffaldio. Wrth edrych ar y cofnod olrhain, gellir dadlau fod y disgybl yn gweld mwy o fudd o gymryd rôl yr athro nag o dderbyn cymorth gan ddisgybl gallu uwch.
	Fel rhan o’r arsylwadau dros y cyfnod, cynhaliwyd cyfweliad gyda’r disgybl iddo allu rhannu ei farn am drefn dysgu'r dosbarth. Roedd yr hyn dywedwyd ganddo yn ddisgwyliedig wrth ystyried yr arsylwadau dros y mis; hynny yw, fod y disgybl yn mwynhau mathemateg yn fwy nag iaith. Ond yn ychwanegol i hynny, amlygodd y disgybl nad oedd yn mwynhau agweddau TGCh o wersi; hynny yw, roedd yn mwynhau gwaith ymarferol a gwaith ar bapur llawer mwy. Wrth feddwl am drywydd y cwricwlwm newydd a’r pwyslais cynyddol fydd yn cael ei roi ar y Fframwaith Cymhwysedd Digidol, mae’n bwysig ystyried a oes peryg fod rhai disgyblion, megis yr un ddewiswyd, am gael eu gadael ar ôl. Mae hyn hefyd yn peri pryder i Estyn (2018, t.7) ; wedi edrych ar ysgolion sydd yn gweithredu ar y Fframwaith Cymhwysedd maent yn argymell sicrhau fod y Fframwaith yn cael ei gyflwyno mewn dull “perthnasol a diddorol sy’n bodloni anghenion yr holl ddisgyblion”.
	Wrth ystyried cyrhaeddiad y disgybl dros y cyfnod PAP, roedd yn amlwg pa argymhellion oedd angen eu hamlygu i’w helpu. Roedd yn amlwg fod y problemau yn ei waith iaith yn deillio o’i lefel darllen. Gan nad yw’n darllen digon, nid yw’n gallu rhoi cyd-destun i’r hyn mae’n darllen. Wrth ddarllen mwy bydd ei ymwybyddiaeth a dealltwriaeth o iaith yn gwella. Roedd y disgybl hefyd yn elwa o dderbyn cymorth gan ddisgyblion mwy gwybodus. Gall cynyddu ei angerdd dros ddarllen ac ysgrifennu yn y Gymraeg gael effaith sylweddol ar ei gyrhaeddiad ac mae modd gwneud hynny drwy gyflwyno wal Geirio Gwych yn y dosbarth a chynnig rôl i’r plentyn o fewn tîm cwis llyfrau.
	O fewn mathemateg, roedd y disgybl yn llwyddiannus iawn wrth weithio, ond yn aml yn gwneud camgymeriadau wrth gam-ddarllen cwestiynau. Gwelwyd fod y disgybl yn gweithio llawer iawn fwy gofalus os oedd y cwestiynau yn cael eu cyflwyno ar ffurf geiriau. Bydd y cwricwlwm newydd yn rhoi pwyslais cynyddol ar addysgu pynciau megis mathemateg yn drawsgwricwlaidd, a thrwy wneud hynny bydd gwersi yn “andros o ysgogol i rai, os nad y rhan fwyaf, o ddisgyblion” (Barnes, 2011, t. 70). Yn wahanol i’r gwaith iaith, roedd y disgybl yn elwa llawer mwy o gymryd rôl yr athro yn hytrach na derbyn cymorth gan ddisgyblion mwy gwybodus.
Gan ystyried yr effaith mae lleoliad y disgybl o fewn y dosbarth yn ei gael ar gyrhaeddiad y disgybl, mae’n hanfodol fod yr ysgol yn sicrhau fod y disgybl yn eistedd yn y lle mwyaf buddiol i’w ddatblygiad. 

Atodiad 3: Cofnod Olrhain Iaith
Atodiad 4: Gwaith darllen a deall Saesneg

Atodiad 7: Dyddiadur Mike Teevee
Atodiad 8: Meini Prawf Llwyddiant

Atodiad 1
Wyt ti’n hoffi mathemateg neu iaith fwyaf?
Mae well gen i Fathemateg oherwydd mae’n teimlo fel ei fod yn dysgu pethau newydd
Mae Mathemateg yn fwy hawdd na Cymraeg

Sut wyt ti’n mwynhau gweithio? Pam?
Rwy’n hoffi gweithio a trafod gyda plant eraill. Mae’n helpu fi. Rwy hefyd yn mwynhau gwneud gwaith ar fwrdd gwyn

Beth dwyt ti ddim yn hoffi? Pam?
Clociau yn anodd. Eisiau ymarfer mwy. Adnoddau i gefnogi efo analog
Ysgrifennu. Rhoi dolur ar fysedd. Llai o ysgrifennu. Mwy o practical

Oes well gennyt ti wneud pethau ar bapur neu go iawn?
Rwy’n hoffi gwneud symiau ar bapur. Sai’n hoffi defnyddio Chromebooks; mae’n wastraff amser. Mae well gen i ddefnyddio pethau i helpu gyda gwaith mathemateg

Pa fwrdd mae well gennyt ti eistedd arni? Ydi’r ffaith dy fod yn nes i flaen y dosbarth yn helpu?
Mae’r bwrdd newydd yn well. Rwy’n gallu talu sylw yn well

Wyt ti’n mwynhau gallu cael help a helpu pawb arall?
Mae cael help gyda’r gwaith yn helpu. Rwy hefyd yn mwynhau rhoi help i bawb ar y bwrdd newydd.  Rwy hefyd yn gallu talu sylw yn well

